Gedagte vir die dag: Sterk in GodFoto: Melanie Schlenter Die Here het hom geantwoord: “Ek is by jou.” (Rig 6:16) Augustinus het gesê as ons eendag in die hemel kom, gaan ons nie meer sonde doen nie; nie omdat ons nie sonde kán doen nie, maar omdat ons nie meer sonde wíl doen nie, want ons sien God. Hoe sien jy jouself? ’n Belangriker vraag is dalk hoe jy die manier kan verander hoe jy jouself sien. Twee dinge is hier belangrik: Jy glo dit wat God oor jou sê en jy begin waag. In die teksvers hierbo is ’n wonderlike sinnetjie. Die Here belowe: “Ek is by jou.” Ná al Gideon se verskonings sê God vir hom hierdie een ding: “Ek is by jou.” Daardie sinnetjie verander alles. Maak dit vir jou saak wie by jou is? As jy glo God is by jou, sal jy elke situasie anders hanteer, want jy weet die God van die heelal, die Skepper van alles, is nou hier by my. Wat ’n wonderlike gedagte! God is by my, en daarom is ek sterk, maak nie saak wat gebeur nie.